b'\n_START_ARTICLE_\nKarl\n_START_SECTION_\nEtymologi\n_START_PARAGRAPH_\nKarl er et germansk navn dannet som en korform av H\xc3\xa1riolus, en kj\xc3\xa6leform av germanske navn som begynte med Charja- eller Harja-, som betyr \xc2\xabh\xc3\xa6r\xc2\xbb._NEWLINE_Flere kilder oppgir ogs\xc3\xa5 norr\xc3\xb8ne karl, \xc2\xabfri mann\xc2\xbb, som opprinnelse til navnet. Navnet er da i slekt med ordene kar (svensk og dansk: karl) og kall. I norr\xc3\xb8ne kilder kan det for\xc3\xb8vrig v\xc3\xa6re vanskelig \xc3\xa5 skille mellom Karl og KalfR, \xc2\xabkalv\xc2\xbb.\n_START_SECTION_\nAndre varianter med samme betydning\n_START_PARAGRAPH_\nNavnet Karl/Carl finnes i mange varianter. En kj\xc3\xa6leform p\xc3\xa5 norsk og svensk er Kalle. Andre varianter er p\xc3\xa5 norsk Karle og Karolius, p\xc3\xa5 engelsk og fransk Charles og Charlie, italiensk Carlo, p\xc3\xa5 spansk og portugisisk Carlos, latin Carolus og Carol, p\xc3\xa5 nederlandsk og tsjekkisk Karel, p\xc3\xa5 polsk og slovakisk Karol, p\xc3\xa5 ungarsk K\xc3\xa1roly og rumensk Carol. Det finnes ogs\xc3\xa5 varianter p\xc3\xa5 andre europeiske spr\xc3\xa5k. Navnet Mies, \xc2\xabmann\xc2\xbb, er en finsk oversettelse av svenske Karl._NEWLINE_Det finnes ogs\xc3\xa5 tilsvarende kvinnenavn med samme betydning: p\xc3\xa5 norsk, svenk og dansk Karla, p\xc3\xa5 spansk, portugisisk, italiensk, engelsk og fransk Carla, p\xc3\xa5 engelsk Carol, p\xc3\xa5 egelsk og fransk Carole, p\xc3\xa5 tysk og svensk Carola, p\xc3\xa5 polsk Karolina, p\xc3\xa5 spansk, portugisisk, svensk og italiensk Carolina, p\xc3\xa5 engelsk, fransk og svensk Caroline, p\xc3\xa5 norsk Karoline, p\xc3\xa5 engelsk Carolyn og p\xc3\xa5 engelsk, fransk og svensk Charlotte._NEWLINE_Karl og Carl har gitt opphav til blant annet etternavnene Karlsen og Carlsen, ogs\xc3\xa5 med varianter p\xc3\xa5 flere spr\xc3\xa5k.\n_START_SECTION_\nOrd avledet av mannsnavnet\n_START_PARAGRAPH_\nDet er en mengde betegnelser og egennavn som er avledet av \xc2\xabKarl\xc2\xbb, s\xc3\xa6rlig den latinske formen Carolus. Ett eksempel er adjektivet karolinsk som brukes om \xc2\xabkarolinsk tid\xc2\xbb i svensk historie, oppkalt etter kongene Karl den tiende Gustav, Karl den ellevte og Karl den tolvte som regjerte fra 1654 til 1718.Karolin (i flertall karoliner, p\xc3\xa5 svensk karoliner og engelsk caroleans) eller karoliner brukes om Karl den tolvtes soldater. Karolin kan ogs\xc3\xa5 v\xc3\xa6re en liten vannbakkels fylt med mos og en eldre tysk og svensk og tysk gullmynt (ogs\xc3\xa5 skrevet Karlin og Carolin). Carolin er et slektsnavn som stammer fra de karolinske soldatene. Den svenske byen Karlstad ble grunnlagt av Karl IX i 1584._NEWLINE_Andre ord med opphav i \xc2\xabKarl\xc2\xbb, er for eksempel karolingisk og karolingerne. De brukes om et herskerdynasti i Det frankiske riket fra 751 til 987 som fikk navn etter Karl Martell (p\xc3\xa5 latin Carolus Martellus) og med Karl den store (Carolus Magnus) som fremste representant. Da Provinsen Carolina i Nord-Amerika ble opprettet som engelsk koloni p\xc3\xa5 1600-tallet, fikk den navn etter Karl I av England. Etter USAs selvstendighetserkl\xc3\xa6ring ble provinsen til delstatene Nord-Carolina og S\xc3\xb8r-Carolina. Carolina er ogs\xc3\xa5 blant annet en kortform av  Constitutio Carolina Criminalis, en straffe- og straffeprosesslov som ble gitt av keiser Karl 5 i 1532 som den f\xc3\xb8rste fellestyske straffelov.'